Johan Cruyff Arena

Johan Cruyff Arena (varem 'Amsterdam ArenA on Hollandis Amsterdamis asuv staadion. See asub 200 meetri kaugusel Amsterdam Bijlmer ArenA raudteejaamast ja selle aadress on ArenA Boulevard 29. Staadioni arhitekt on Rob Schuurman.

See staadion on algusest peale olnud Amsterdami Ajaxi kodustaadion. Staadionil pidas kodumänge ka Ameerika jalgpalli klubi Amsterdam Admirals kuni oma likvideerimiseni 2007. aastal.

Staadioni tribüünidel on publikule 53 052 istekohta. Spordivõistlustel nõutakse tavaliselt, et igal pealtvaatajal oleks istekoht. See ei kehti aga muusikaürituste kohta, millele on võimalik lasta koguni 68 000 pealtvaatajat.

Staadioni juurde kuuluvad parkimismaja 500 autole ja parkla 12 tuhandele autole. Staadioni juurde kuulub ka Amsterdami Ajaxi muuseum.

ArenAl on suletav katus, aga muruväljak. Esimestel aastatel tekitas see probleeme, sest katus oli sageli kinni, muru ei saanud piisavalt valgust ega kasvanud korralikult, mistõttu seda tuli 4 korda aastas vahetada.

Ajalugu 

Amsterdam ArenA on tänapäeval riigi suurim staadion. Seda ehitati aastatel 1993–1996 ja see maksis 140 miljonit eurot. Staadion avati 14. augustil 1996.

Vundamendiauku hakati kaevama 26. novembril 1993. Staadioni kõrgeima punktini jõuti 24. veebruaril 1995. Linnatänavalt staadioni parklasse viiv viadukt avati 13. märtsil 1996. Juba ehitustööde ajal külastas staadioni 180 tuhat külastajat, kuni see 1. juulist 1996 kuni ametliku avamiseni külastajatele suleti.

Staadioni avamise puhuks korraldati tõrvikuteatejooks läbi kogu Hollandi. See kestis 8 päeva, mille kestel 375 jooksjat läbisid üle 1400 kilomeetri. Neist esimene oli Johan Cruijff, kes startis Amsterdami Ajaxi vanalt kodustaadionilt, mille nimi oli De Meer, ja viimane oli Frank Rijkaard. Staadioni avamisel osales kuninganna Beatrix, kes avas staadionil oleva maailma suurima maali "Meri" (De Zee), mille mõõtmed olid 80×126 m.

2000. aasta EM-il jalgpallis peeti ArenAl 5 kohtumist, nende seas poolfinaal, kus Hollandi jalgpallikoondis kaotas penaltiseerias Itaalia jalgpallikoondisele.

Pärast Rinus Michelsi surma 2005 püüdsid Ajaxi fännid staadioni nõukogu veenda staadioni ümber nimetama Rinus Michelsi staadioniks, aga nõukogu keeldus. Siiski toovad Ajaxi fännid igaks kodumänguks lagedale suure loosungi "Rinus Michelsi staadion".

2018–19 hooajal nimetati staadion jalgpallur Johan Cruyffi (1947–2016) järgi.

Muusikaüritused 

Esimene muusik, kes Amsterdam ArenAl kontserdi andis, oli Tina Turner. 6.–8. septembril 1996 esines ta 157 000 inimesele ja kõik kontserdid olid välja müüdud.

Michael Jackson andis Amsterdam ArenAl vahemikus 28. septembrist 1996 kuni 10. juunini 1997 viis väljamüüdud kontserti. Ühele kontserdile müüdi 50 000 piletit ja kõigile kokku veerand miljonit.

Rolling Stones on ArenAl andnud kaheksa kontserti, neist viis 1998. aastal, kaks 2003. ja ühe 2006. aastal.

Jon Bon Jovi on ArenAl esinenud neli korda: kaks korda 2001. aastal ning korra 2003. ja 2008. aastal.

U2 kasutas ArenAt kahel oma turneel, andes seal 2005. aastal kolm ja 2009. aastal kaks kontserti.

Madonna on ArenAl andnud kolm kontserti, mis kõik välja müüdi: kaks kontserti 2006. ja ühe 2008. aastal.

2008 esines ArenAl lastekoor Kinderen voor Kinderen. Koor andis samal päeval kaks kontserti. Kinderen voor Kinderen on Hollandi tuntuim lastekoor ja tema albumid on korduvalt jõudnud Hollandi albumite edetabelis esikohale.

Alates 2000. aastast toimub igal aastal ArenAl elektroonilise tantsumuusika festival Sensation, mis toimub kahe kontserdina. Neist ühel palutakse kõigil külastajail riietuda valgesse ja teisel musta.

Staadionid
Amsterdami Ajax